ปัจจัยความเสี่ยง

1.  ความเสี่ยงจากความผันผวนของสภาวะตลาด และการแข่งขันในธุรกิจหลักทรัพย์

  ความผันผวนของสภาวะตลาด มีผลต่อปริมาณการซื้อขายของตลาดหลักทรัพย์
  ซึ่งจะส่งผลผลการดำเนินงานของบริษัทหลักทรัพย์โดยตรง ทั้งนี้
  ปัจจัยที่ทำให้เกิดความผันผวนของสภาวะตลาด ได้แก่ สภานการณ์ทางการเมือง เศรษฐกิจ สังคม
  ของทั้งภายในและภายนอกประเทศ นอกจากนี้ ธุรกิจหลักทรัพย์เป็นธุรกิจที่มีการแข่งขันกันสูง
  ซึ่งอาจส่งผลกระทบต่อรายได้ค่านายหน้าของธุรกิจหลักทรัพย์ได้ แต่อย่างไรก็ตาม ในปี 2545 นี้
  ตลาดหลักทรัพย์ได้ออกข้อบังคับเกี่ยวกับการกำหนดอัตราค่าธรรมเนียมในการเป็นนายหน้าซื้อขายหลักทรัพย์
  เพื่อให้สมาชิกให้ความสำคัญกับการแข่งขันด้านบริการที่ดีแก่ลูกค้าโดยเฉพาะข้อมูลการวิเคราะห์หลักทรัพย์
  เพื่อจะช่วยส่งเสริมการลงทุนในหลักทรัพย์โดยคำนึงถึงปัจจัยพื้นฐานของหลักทรัพย์
  ซึ่งช่วยให้รายได้ค่าธรรมเนียมการซื้อขายของบริษัทหลักทรัพย์ปรับตัวไปในทิศทางที่ดีขึ้น ทั้งนี้
  บริษัทฯ มีนโยบายดำเนินตามข้อบังคับของตลาดหลักทรัพย์ดังกล่าว
  พร้อมทั้งมีนโยบายในการพัฒนาศักยภาพของเจ้าหน้าที่การตลาด
  ให้มีความรู้ความเข้าใจในการให้คำแนะนำแก่ลูกค้า
  และเพิ่มมูลค่าเพิ่มในบริการแก่ลูกค้าที่ต้องการข้อมูลเพื่อการตัดสินใจในการลงทุน
  ซึ่งบริการที่แตกต่างดังกล่าวจะสามารถแยกกลุ่มของลูกค้าที่แตกต่างในระยะยาว นอกจากนี้บริษัทฯ
  ยังมีนโยบายในการลดความเสี่ยง โดยการให้บริการในธุรกิจอื่นๆ เพิ่มเติมจากที่มีอยู่ อาทิเช่น
  ธุรกิจการยืมและให้ยืมหลักทรัพย์ (Stock Borrowing & Lending)
  และการค้าตราสารอนุพันธ์ (Derivatives) ด้วย

2.  ความเสี่ยงจากการให้กู้ยืมเพื่อซื้อหลักทรัพย์
    และการไม่ชำระเงินค่าซื้อหลักทรัพย์ตามคำสั่งของลูกค้าเงินสด

  บริษัทฯ ได้จัดให้มีคณะกรรมการบริหารความเสี่ยง
  ซึ่งมีหน้าที่รับผิดชอบในการอนุมัติและทบทวนนโยบายการบริหารความเสี่ยงของการให้กู้ยืมเพื่อซื้อหลักทรัพย์ของบริษัทฯ
  นโยบายการให้วงเงินการซื้อขายหลักทรัพย์ แนวทางการประเมินและบริหารหลักประกัน
  นโยบายและกลยุทธ์ในการป้องกันความเสี่ยง ดังนั้น บริษัทฯ
  จึงเชื่อว่าจะสามารถลดความเสี่ยงเกี่ยวกับหนี้สูญจากการให้กู้ยืมเพื่อซื้อหลักทรัพย์
  และความเสี่ยงจากการไม่ชำระเงินค่าซื้อหลักทรัพย์ตามคำสั่งของลูกค้าเงินสดได้ ทั้งนี้ ณ วันที่
  31 ธันวาคม 2545 บริษัทฯมียอดลูกหนี้ซื้อหลักทรัพย์ตามคำสั่งจำนวน 564 ล้านบาท
  และมีเงินให้กู้ยืมเพื่อซื้อหลักทรัพย์จำนวน 216 ล้านบาท

3.  ความเสี่ยงจากอัตราดอกเบี้ย

  ณ 31 ธันวาคม 2545 บริษัทฯไม่มีเงินกู้ยืมที่เป็นสาระสำคัญ สำหรับ KGI Securities
  (Thailand) International Holdings Limited (HOLDCO)
  ซึ่งเป็นบริษัทย่อยที่บริษัทฯถือหุ้นร้อยละ 100
  มีเงินกู้ยืมสกุลเงินตราต่างประเทศที่มีอัตราดอกเบี้ยลอยตัว ประมาณ 13.00 ล้านเหรียญสหรัฐ
  หรือประมาณ 562 ล้านบาท ประกอบกับ HOLDCO ถือหุ้นกู้แปลงสภาพมีหลักประกัน (Secured
  Convertible Notes) และหุ้นกู้มีหลักประกัน (Secured Notes) ที่ออกโดย KGII จำนวน
  35 ล้านเหรียญสหรัฐ และ 1,575 ล้านบาท ตามลำดับ ซึ่งมีอัตราดอกเบี้ยคงที่ร้อยละ 6 ต่อปี

  ดังนั้น การมีสินทรัพย์ในรูปที่มีอัตราดอกเบี้ยคงที่กับหนี้สินที่มีอัตราดอกเบี้ยลอยตัว อาจทำให้บริษัทฯ
  มีความเสี่ยงในด้านอัตราดอกเบี้ย อย่างไรก็ตาม ที่ประชุมวิสามัญผู้ถือหุ้นเมื่อวันที่ 9 มกราคม
  2546 อนุมัติแผนการปรับโครงสร้างทุนของบริษัทฯ โดยการอนุมัติให้ HOLDCO
  จำหน่ายหุ้นกู้แปลงสภาพและหุ้นกู้ดังกล่าวให้กับ KG Investments Holdings Limited
  (KGIH) ซึ่งเป็นบริษัทในกลุ่มเคจีไอ และ HOLDCO
  จะชำระหนี้สินสกุลเงินตราต่างประเทศทั้งหมดด้วย ดังนั้น ความเสี่ยงในเรื่องดังกล่าวจะหมดไป

4.  ความเสี่ยงจากอัตราแลกเปลี่ยน

  ณ วันที่ 31 ธันวาคม 2545
  บริษัทฯไม่มีเครื่องมือทางการเงินที่เป็นเงินตราต่างประเทศที่มีสาระสำคัญ อย่างไรก็ตาม
  บริษัทฯมีเงินลงทุนในต่างประเทศใน KGI Securities (Thailand) International
  Holdings Limited (HOLDCO) และ KGI (Thailand) Holdings Limited (KTHL)
  ซึ่งบริษัทถือหุ้นอยู่ทั้งหมดร้อยละ 100 ซึ่ง HOLDCO มีเงินลงทุนในหุ้นกู้จำนวนประมาณ 71.3
  ล้านเหรียญสหรัฐอเมริกา ซึ่งความเสี่ยงจากอัตราแลกเปลี่ยนของหุ้นกู้ดังกล่าว
  ส่วนหนึ่งชดเชยได้กับหนี้สินของ HOLDCO ซึ่งมียอดคงค้างเป็นสกุลเงินเหรียญสหรัฐฯจำนวน 13
  ล้านเหรียญ นอกจากนี้
  บริษัทฯได้ทำสัญญาแลกเปลี่ยนเงินตราต่างประเทศล่วงหน้าในเดือนธันวาคม 2545 จำนวน 10
  ล้านเหรียญสหรัฐฯ (โดยมีอัตราแลกเปลี่ยนตามสัญญาที่อัตราประมาณ 43.007 บาท ต่อ 1
  เหรียญสหรัฐฯ) และในเดือนมกราคม 2546 จำนวน 48 ล้านเหรียญสหรัฐฯ
  (โดยมีอัตราแลกเปลี่ยนตามสัญญาที่อัตราประมาณ 42.7385 - 42.93 บาทต่อ 1
  เหรียญสหรัฐฯ)
  เพื่อป้องกันความเสี่ยงจากอัตราแลกเปลี่ยนที่อาจจะเกิดจากแผนการกู้ยืมเงินจากบริษัทย่อยจำนวนรวมประมาณ
  2,483 ล้านบาท ทั้งนี้
  ความเสี่ยงจากอัตราแลกเปลี่ยนที่เกิดจากเงินลงทุนในบริษัทย่อยในต่างประเทศทั้ง 2
  บริษัทที่เป็นสกุลเงินเหรียญสหรัฐอเมริกาจะหมดไป เมื่อบริษัทฯได้รับเงินกู้ยืมจากบริษัทย่อยทั้ง 2
  บริษัทในสกุลเงินบาท

5.  ความเสี่ยงด้านสภาพคล่อง

  บริษัทฯ ไม่มีปัญหาเรื่องสภาพคล่อง ณ วันที่ 31 ธันวาคม 2545 บริษัทฯ มีเงินสด
  เงินฝากธนาคาร และเงินให้กู้ยืมสถาบันการเงินรวม 1,298 ล้านบาท
  มีเงินกองทุนสภาพคล่องสุทธิ ร้อยละ 497.53 ทั้งนี้ บริษัทฯ
  มีการบริหารสินทรัพย์เพื่อให้สอดคล้องกับระยะเวลาที่จะครบกำหนดของหนี้สินของบริษัทฯ

6. ความเสี่ยงด้านการลงทุนในหลักทรัพย์และผลตอบแทน

  บริษัทฯได้จัดให้มีคณะกรรมการดูแลการลงทุนในหลักทรัพย์เพื่อการลงทุน
  ซึ่งทำหน้าที่กำหนดแนวทางและนโยบายการจัดสรรสินทรัพย์ การอนุมัติวงเงินการลงทุนของบริษัทฯ
  นโยบายควบคุมความเสี่ยง การพิจารณาและอนุมัติการลงทุน

  ณ 31 ธันวาคม 2545 บริษัทฯ มีเงินลงทุนในหลักทรัพย์สุทธิทั้งสิ้น 5,668 ล้านบาท แบ่งเป็น
  การลงทุนใน หลักทรัพย์รอการจำหน่าย ร้อยละ 54 หลักทรัพย์เพื่อค้า ร้อยละ 25
  ตราสารหนี้ที่จะครบกำหนดชำระใน 1 ปี ร้อยละ 20 และการลงทุนในหลักทรัพย์อื่นๆ ร้อยละ 1
  ซึ่งการลงทุนในหลักทรัพย์ต่างๆ นั้น
  บริษัทฯใช้นโยบายการบริหารความเสี่ยงที่เข้มงวดและรัดกุมเพื่อลดโอกาสการเกิดความเสียหายจากการลดลงของมูลค่าเงินลงทุน
  อย่างไรก็ตาม เนื่องจากการลงทุนในตราสารหนี้และหลักทรัพย์มีการบันทึกบัญชีตามราคาตลาด
  (Mark-to-market) ซึ่งอาจจะส่งผลกระทบต่อพอร์ตการลงทุนและผลการดำเนินงานของบริษัทฯ
  ได้

7.  ความเสี่ยงจากการลงทุนในบริษัทย่อยและบริษัทร่วม

  ความเสี่ยงจากการลงทุนในบริษัทย่อยและบริษัทร่วม
  อาจเกิดขึ้นได้ในกรณีที่บริษัทย่อยและบริษัทร่วมมีผลประกอบการขาดทุน อย่างไรก็ตาม บริษัทฯ
  ได้รับรู้ผลขาดทุนในบริษัทย่อยและบริษัทร่วมเต็มมูลค่าตามการลงทุนของบริษัทฯ ตามวิธีส่วนได้เสีย

8.  ความเสี่ยงด้านการขยายสำนักบริการด้านหลักทรัพย์

  ณ วันที่ 31 ธันวาคม 2545 บริษัทฯ มีสาขาทั้งสิ้น16 แห่ง โดยบริษัทฯ
  มีทั้งการเปิดสาขาใหม่เพิ่มขึ้น เพื่อเพิ่มส่วนแบ่งตลาด
  และปิดบางสาขาเพื่อเป็นการลดค่าใช้จ่ายในการดำเนินงานลง ทั้งนี้
  การขยายสาขาเพิ่มขึ้นจะมีความเสี่ยงในเรื่องความผันผวนของมูลค่าการซื้อขาย
  ตลอดจนต้นทุนคงที่ในการจัดตั้งสาขาที่เพิ่มสูงขึ้น
  อย่างไรก็ตามในการขอเปิดสำนักงานบริการด้านหลักทรัพย์ใหม่นั้น บริษัทฯ
  มีขั้นตอนการพิจารณาเปิดสำนักงานสาขาในจังหวัดต่างๆ อย่างรัดกุม กล่าวคือบริษัทฯ
  จะทำการวิเคราะห์ความเป็นไปได้ในการจัดตั้งสำนักงาน โดยศึกษาข้อมูลเกี่ยวกับพื้นที่ ประชากร
  ข้อมูลด้านเศรษฐกิจ เงินฝากและการให้สินเชื่อ จำนวนสถาบันการเงิน
  โดยมีการจัดทำประมาณการกำไร-ขาดทุน
  พร้อมทั้งมีการศึกษาผลกระทบของการจัดตั้งสำนักงานสาขาต่อการดำรงเงินกองทุนสภาพคล่องสุทธิของบริษัทฯ
  ด้วย

9.  ความเสี่ยงอันเกิดจากการทำธุรกรรมการจัดจำหน่ายหลักทรัพย์และที่ปรึกษาทางการเงิน

  การประกอบธุรกิจวาณิชธนกิจที่เกี่ยวข้องกับการให้บริการการจัดจำหน่ายและรับประกันการจำหน่ายหลักทรัพย์นั้น
  บริษัทฯ อาจมีความเสี่ยงจากผลขาดทุนจากการรับหลักทรัพย์ที่เหลือจากการจัดจำหน่าย
  เข้าพอร์ตลงทุนของบริษัทฯ
  เนื่องจากเป็นการรับประกันการจำหน่ายหลักทรัพย์ในจำนวนและราคาที่ไม่เหมาะสม
  หรือเนื่องจากความผันผวนของภาวะตลาดหลักทรัพย์ อัตราดอกเบี้ย
  และอัตราแลกเปลี่ยนเงินตราต่างประเทศ ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น
  เพื่อเป็นการป้องกันความเสี่ยงที่จะเกิดขึ้น บริษัทฯ
  จะทำการพิจารณาศึกษาวิเคราะห์ข้อมูลเบื้องต้นของบริษัทผู้เสนอหลักทรัพย์
  และพิจารณาความสนใจของลูกค้าหรือนักลงทุนว่ามีความต้องการที่จะซื้อหลักทรัพย์ที่เสนอขายมากน้อยเพียงใด
  ส่วนการเป็นที่ปรึกษาทางการเงินนั้น บริษัทฯ จะต้องทำการศึกษาข้อมูลเบื้องต้นของลูกค้า
  เพื่อใช้ในการประเมินลูกค้าก่อนพิจารณารับงาน
  และยังได้กำหนดขั้นตอนการตรวจสอบข้อมูลของลูกค้า (Due Diligence)

10. ความเสี่ยงเนื่องจากการมีผู้ถือหุ้นรายใหญ่

  ณ วันที่ 17 มีนาคม 2546 กลุ่มเคจีไอถือหุ้นในบริษัทฯ ร้อยละ 40
  ของจำนวนหุ้นที่จำหน่ายได้แล้วทั้งหมดของบริษัทฯ ซึ่งการที่บริษัทฯมีผู้ถือหุ้นรายใหญ่
  อาจมีความเสี่ยงที่ทิศทางการดำเนินงานถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม การที่กลุ่มเคจีไอจะถือหุ้นมากกว่าร้อยละ 50 นั้น
  กลุ่มเคจีไอจะต้องปฏิบัติตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
  และตลาดหลักทรัพย์แห่งประเทศไทยด้วย

11. ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)

  เนื่องจากที่ประชุมวิสามัญผู้ถือหุ้น ครั้งที่ 1/2544 ซึ่งประชุมเมื่อวันที่ 8 มีนาคม 2544
  ได้มีมติอนุมัติให้บริษัทฯ เข้าร่วมในโครงการกองทุนรวมเพื่อผู้ลงทุนซึ่งเป็นคนต่างด้าว (Thai
  Trust Fund) เพื่อวัตถุประสงค์ให้ผู้ลงทุนต่างชาติสามารถลงทุนในหุ้นของบริษัทฯ ได้เพิ่มขึ้น
  โดยไม่ติดข้อจำกัดเรื่องการถือหุ้นของบุคคลต่างด้าวที่ห้ามเกิน ร้อยละ 49
  ตามข้อบังคับของบริษัทฯ (Foreign limit) ทั้งนี้
  ผู้ลงทุนต่างชาติจะต้องลงทุนโดยผ่านหน่วยลงทุนของ Thai Trust Fund
  และกองทุนดังกล่าวจะไปลงทุนในหุ้นของบริษัทฯ ได้ไม่เกินร้อยละ 25 ของหุ้นทั้งหมดของบริษัทฯ
  ทั้งนี้ หุ้นที่ถือโดย Thai Trust Fund จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทฯ ลดลง
  และจะทำให้ผู้ถือหุ้นรายใหญ่มีสัดส่วนในการลงคะแนนเสียงเพิ่มขึ้น
  รวมทั้งจะมีอำนาจควบคุมบริษัทฯ มากขึ้น อย่างไรก็ตาม ณ วันที่ 31 ธันวาคม 2545 บริษัทฯ
  ไม่มีหุ้นที่ถือโดย Thai Trust Fund

  นอกจากนี้ ที่ประชุมสามัญผู้ถือหุ้น ครั้งที่ 1/2544 ซึ่งประชุมเมื่อวันที่ 25 เมษายน 2544
  ได้มีมติให้แก้ข้อบังคับของบริษัทฯ โดยให้หุ้นของบริษัทฯ สามารถโอนกันได้โดยไม่มีข้อจำกัด (ไม่มี
  Foreign Limit)
  เพื่อรองรับกฎกระทรวงที่ออกตามความในพระราชบัญญัติการประกอบธุรกิจของคนต่างด้าว พ.ศ.
  2542 ด้วย แต่ทั้งนี้
  กฎกระทรวงดังกล่าวอยู่ระหว่างการตรวจพิจารณาโดยสำนักงานคณะกรรมการกฤษฎีกา
  ซึ่งหากกฎกระทรวงดังกล่าวประกาศใช้แล้ว บริษัทฯ
  อาจจะพิจารณาเกี่ยวกับเข้าร่วมในโครงการกองทุนรวมเพื่อผู้ลงทุนซึ่งเป็นคนต่างด้าวอีกครั้ง

12. ความเสี่ยงจากการมีใบสำคัญแสดงสิทธิที่จะซื้อหุ้นคงค้าง

  ณ วันที่ 31 ธันวาคม 2545 บริษัทฯ คงเหลือใบสำคัญแสดงสิทธิ ครั้งที่ 4 ที่ยังไม่ได้ใช้สิทธิ
  จำนวน 943,556,564 หน่วย หมดอายุวันที่ 30 เมษายน 2547 ปัจจุบันมีอัตราการใช้สิทธิที่
  0.10 หุ้นสามัญ ต่อ 1 หน่วยใบสำคัญแสดงสิทธิ ราคาการใช้สิทธิ หุ้นละ 5.00 บาท

  ทั้งนี้ ในเดือนมีนาคม 2546 มีการปรับเงื่อนไขของใบสำคัญแสดงสิทธิ ครั้งที่ 4
  เนื่องจากการลดทุนและคืนทุนให้ผู้ถือหุ้น เป็นอัตราการใช้สิทธิใหม่ที่ 0.27806 หุ้นสามัญ ต่อ 1
  หน่วยใบสำคัญแสดงสิทธิ และราคาการใช้สิทธิใหม่ หุ้นละ 1.79816 บาท โดยมีผลตั้งแต่วันที่ 12
  มีนาคม 2546 เป็นต้นไป

อนึ่ง ใบสำคัญแสดงสิทธิ ครั้งที่ 4 คงค้างข้างต้น จะต้องใช้หุ้นสามัญเพื่อรองรับการใช้สิทธิตามเงื่อนไขใหม่ประมาณ 262,365,338 หุ้น (คิดเป็นร้อยละ 15 ของหุ้นที่จำหน่ายแล้วทั้งหมดในปัจจุบัน) แต่อย่างไรก็ตาม ในช่วงที่ผ่านมา หุ้นสามัญของบริษัทฯ ยังคงมีราคาซื้อขายในตลาดหลักทรัพย์ฯ ต่ำกว่าราคาการใช้สิทธิของใบสำคัญแสดงสิทธิ ครั้งที่ 4 ซึ่งบริษัทฯ คาดว่า จะมีผู้ถือใบสำคัญแสดงสิทธิมายื่นความจำนงใช้สิทธิเป็นจำนวนน้อยมาก จึงไม่มีผลกระทบต่อกำไรต่อหุ้นและสิทธิในการออกเสียงอย่างมีนัยสำคัญ 

ทั้งนี้ ในกรณีที่ผู้ถือใบสำคัญแสดงสิทธิ ครั้งที่ 4 มีการใช้สิทธิแปลงสภาพใบสำคัญแสดงสิทธิคงเหลือทั้งหมดนั้น จะทำให้บริษัทฯ ได้รับเงินจากการใช้สิทธิแปลงสภาพทั้งสิ้นประมาณ 470 ล้านบาท ซึ่งบริษัทฯ มีโครงการที่จะใช้เงินที่ได้จากการใช้สิทธิดังกล่าว เพื่อลงทุนในโครงการที่สามารถให้ผลตอบแทนที่เพียงพอต่อการรักษาระดับอัตราผลตอบแทนต่อผู้ถือหุ้น